REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/132-17

13. jul 2017. godine

B e o g r a d

ZAPISNIK

SA 26. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 13. JULA 2017. GODINE

Sednica je počela u 11,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Dušica Stojković, Đorđe Milićević, Branka Stamenković (napustila sednicu u toku razmatranja šeste tačke dnevnog reda), Goran Ćirić, Branimir Jovanović, Momo Čolaković i Petar Petrović (napustio sednicu u toku razmatranja šeste tačke dnevnog reda).

Sednici su prisustvovali i zamenici članova Odbora: Dragana Barišić, zamenik Katarine Rakić, Jelena Mijatović, zamenik Aleksandre Đurović, Milorad Mirčić, zamenik Vojislava Šešelja (napustio sednicu u toku razmatranja šeste tačke dnevnog reda) i dr Ana Stevanović, zamenik Branke Stamenković.

Sednici je prisustvovao i narodni poslanik Srđan Nogo.

Sednici nisu prisustvovali članovi Odbora: Katarina Rakić, Aleksandra Đurović, Vojislav Šešelj, Nemanja Šarović, Nenad Konstantinović i Nenad Čanak.

Pre utvrđivanja dnevnog reda, Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa o tač. 4 i 5. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje ostavke koju je na funkciju narodnog poslanika podneo Branko Ružić (01 Broj: 118-1875/17 od 29. juna 2017. godine);
2. Obaveštenje Poslaničke grupe Srpska radikalna stranka (SRS) o razlogu prestanka mandata narodnom poslaniku Jovu Ostojiću (01 Broj: 02-1895/17 od 4. jula 2017. godine);
3. Razmatranje zahteva prof. dr Zorana Dragišića, narodnog poslanika, za davanje mišljenja za vršenje druge javne funkcije (21 Broj: 02-1896/17 od 4. jula 2017. godine);
4. Razmatranje obaveštenja generalnog sekretara Narodne skupštine o izricanju mera održavanja reda narodnom poslaniku Bošku Obradoviću, na Devetoj posebnoj sednici Narodne skupštine Republike Srbije u 2017. godini (21 Broj: 120-1892/17 od 3. jula 2017. godine);
5. Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Srđanu Nogu i Miloradu Mirčiću, na Devetoj posebnoj sednici Narodne skupštine Republike Srbije u 2017. godini (21 Broj: 120-1893/17 od 3. jula 2017. godine);
6. Razmatranje Predloga odluke o visini naknade za rad u Nacionalnom savetu za kulturu (21 Broj: 120-1927/17 od 7. jula 2017. godine), koji je podneo narodni poslanik dr Aleksandar Martinović.

**Prva tačka dnevnog reda**: Razmatranje ostavke koju je na funkciju narodnog poslanika podneo Branko Ružić (01 Broj: 118-1875/17 od 29. juna 2017. godine)

Predsednik Odbora je upoznao članove i zamenike članova Odbora da je ostavka na funkciju narodnog poslanika koju je podneo Branko Ružić, u skladu sa Zakonom o izboru narodnih poslanika i Poslovnikom Narodne skupštine overena kod nadležnog državnog organa i u zakonskom roku predata na pisarnicu Narodne skupštine. Takođe je naveo da je služba Odbora imenovanog u skladu sa članom 198. stav 2. Poslovnika Narodne skupštine, pozvala da prisustvuje sednici.

Diskusije nije bilo.

Odbor je, na predlog predsednika, većinom glasova usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Branka Ružića, izabranog sa Izborne liste IVICA DAČIĆ – „Socijalistička partija Srbije (SPS), Jedinstvena Srbija (JS) – Dragan Marković Palma“, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Obaveštenje Poslaničke grupe Srpska radikalna stranka (SRS) o razlogu prestanka mandata narodnom poslaniku Jovu Ostojiću (01 Broj: 02-1895/17 od 4. jula 2017. godine)

Predsednik Odbora je obavestio članove i zamenike članova Odbora da je Poslanička grupa Srpska radikalna stranka (SRS) 4. jula 2017. godine, uputila obaveštenje predsedniku Narodne skupštine da je narodni poslanik Jovo Ostojić preminuo 29. juna 2017. godine i da je potrebno konstatovati prestanak mandata imenovanom kako bi se pokrenula propisana procedura za popunu upražnjenog poslaničkog mesta.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je nastupio slučaj iz člana 88. stav 1. tačka 8. Zakona o izboru narodnih poslanika u kome se nastupanje smrti navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata narodnom poslaniku Jovu Ostojiću, izabranom sa izborne liste Dr VOJISLAV ŠEŠELj - SRPSKA RADIKALNA STRANKA.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Treća tačka dnevnog reda**: Razmatranje zahteva prof. dr Zorana Dragišića, narodnog poslanika, za davanje mišljenja za vršenje druge javne funkcije (21 Broj: 02-1896/17 od 4. jula 2017. godine)

Predsednik Odbora je obavestio članove i zamenike članova Odbora, da je narodni poslanik prof. dr Zoran Dragišić, u skladu sa članom 28. stav 4. Zakona o Agenciji za borbu protiv korupcije, podneo zahtev za davanje pozitivnog mišljenja da uz vršenje navedene funkcije obavlja i funkciju člana Saveta Medicinskog fakulteta Vojnomedicinske akademije Univerziteta odbrane u Beogradu.

Branka Stamenković je iznela stav da kumulacija funkcija treba da bude izuzetak od pravila koji je propisao Zakon o Agenciji za borbu protiv korupcije, a ne praksa u radu Odbora. Podsetila je na odredbu Zakona kojom se reguliše ova oblast i da je Nacrtom zakona o Agenciji ova oblast strožije regulisana. S tim u vezi, pozvala je da se prekine sa praksom automatskog davanja pozitivnih mišljenja.

Diskusije nije bilo.

Na predlog predsednika, Odbor je većinom glasova dao pozitivno mišljenje da prof. dr Zoran Dragišić, uz vršenje funkcije narodnog poslanika, može da vrši i funkciju člana Saveta Medicinskog fakulteta Vojnomedicinske akademije Univerziteta odbrane u Beogradu.

**Četvrta i Peta tačka dnevnog reda**: Razmatranje obaveštenja generalnog sekretara Narodne skupštine o izricanju mera održavanja reda narodnom poslaniku Bošku Obradoviću, na Devetoj posebnoj sednici Narodne skupštine Republike Srbije u 2017. godini (21 Broj: 120-1892/17 od 3. jula 2017. godine) i Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Srđanu Nogu i Miloradu Mirčiću, na Devetoj posebnoj sednici Narodne skupštine Republike Srbije u 2017. godini (21 Broj: 120-1893/17 od 3. jula 2017. godine)

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

Predsednik Odbora je upoznao članove i zamenike članova Odbora sa dopisima generalnog sekretara koji su dostavljeni Odboru.

U diskusiji su učestvovali: Branka Stamenković, Milorad Mirčić, Goran Ćirić i Srđan Nogo.

Branka Stamenković je podsetila prisutne da uvek glasa protiv donošenja odluka o novčanim kaznama, ali da će u slučaju mere izrečene Miloradu Mirčiću, glasati za donošenje odluke o novčanoj kazni, jer je komentar Milorada Mirčića o haljini ministarke u Vladi Republike Srbije bio neprimeren. U slučaju mere izrečene Srđanu Nogu, istakla je da nije bilo osnova za njeno izricanje, jer mu je uskraćeno pravo na repliku.

Milorad Mirčić je istakao da je ono što je izrekao bilo dobronamerno i osvrnuo se na moguće razloge zbog kojih mu je opomena izrečena. Kao jedan od mogućih razloga naveo je specifičnost sednice na kojoj se birao premijer, i s tim u vezi povećane tenzije i dodatne nervoze.

Goran Ćirić je izneo stav da su svi narodni poslanici, kao predstavnici građana Republike Srbije, odgovorni za ponašanje u Narodnoj skupštini; da će glasati protiv odluka o novčanom kažnjavanju Boška Obradovića i Srđana Noga, iz razloga što su imenovani izneli kritički stav, te u tom smislu u njihovim izlaganjima nije bilo ničega uvredljivog niti nečega što bi moglo da se okarakteriše kao lična diskreditacija kao i da će glasati za donošenje odluke o novčanoj kazni za Milorada Mirčića, smatrajući da je upućeni komentar bio nepotreban i neprimeren.

Srđan Nogo je ukazao na potrebu da se predsedavajući sednicom Narodne skupštine pridržavaju odredbi Poslovnika. Istakao je da su Bošku Obradoviću mere održavanja reda izrečene zbog citiranja svetskih medija, a da je mera koja je njemu izrečena usledila nakon što je ukazao na povredu Poslovnika i zatražio pravo na repliku. Takođe, postavio je pitanje zašto se narodnim poslanicima isključuju mikrofoni u toku njihovih izlaganja kada iznose svoje političke stavove, i zbog čega je predsednik Narodne skupštine izrekla opomene nakon intervencije dvojice narodnih poslanika vladajuće većine.

Odbor je u skladu sa članom 157. stav 2. Poslovnika Narodne skupštine, o svakom predlogu odluke o novčanoj kazni, odlučivao posebno.

Na predlog predsednika, Odbor je većinom glasova doneo odluku o novčanoj kazni iz tačke četiri utvrđenog dnevnog reda, kojom se BOŠKO OBRADOVIĆ, narodni poslanik na stalnom radu u Narodnoj skupštini, kažnjava novčanom kaznom u visini od 20% osnovne plate narodnog poslanika, u iznosu od 13.659,55 dinara.

Na predlog predsednika, Odbor je većinom glasova doneo odluku o novčanoj kazni iz tačke pet utvrđenog dnevnog reda, kojom se SRĐAN NOGO, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate narodnog poslanika, u iznosu od 6.829,78 dinara.

Na predlog predsednika, Odbor je većinom glasova doneo odluku o novčanoj kazni iz tačke pet utvrđenog dnevnog reda, kojom se MILORAD MIRČIĆ, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate narodnog poslanika, u iznosu od 6.829,78 dinara.

**Šesta tačka dnevnog reda**: Razmatranje Predloga odluke o visini naknade za rad u Nacionalnom savetu za kulturu (21 Broj: 120-1927/17 od 7. jula 2017. godine), koji je podneo narodni poslanik dr Aleksandar Martinović

Predsednik Odbora je naveo da je odredbom člana 18. stav 4. Zakona o kulturi utvrđena obaveza Odbora da članovima Nacionalnog saveta za kulturu utvrdi visinu naknade za rad. Pojasnio je da Savet prema ovom zakonu ima 19 članova uključujući i predsednika; da je dopisom od 18. maja 2017. godine od Ministarstva finansija i Ministarstva kulture i informisanja zatražio informaciju o tome da li su u republičkom budžetu za 2017. godinu planirana sredstva za ovu namenu i u kojoj visini; da je dopisom Ministarstva kulture i informisanja od 6. juna 2017. godine obavešten da navedena sredstva jesu planirana i obezbeđena u budžetu Republike Srbije i da je projektovan iznos od 27.000,00 dinara za članove Saveta i 40.000,00 dinara za predsednika Saveta (neto iznosi).

U nastavku je istakao da je s tim u vezi podneo Predlog odluke o visini naknade za rad u Nacionalnom savetu za kulturu, kojim je predložio da naknada za rad člana Saveta bude u visini poslaničkog dodatka (27.320,00 dinara), a da naknada za rad predsednika Saveta bude uvećana za 50% (40.980,00 dinara). Podsetio je da članom 9. Zakona o primanjima narodnih poslanika u Narodnoj skupštini Republike Srbije utvrđeno pravo narodnog poslanika na poslanički dodatak u mesečnom paušalnom iznosu, za vršenje poslaničke dužnosti u izbornoj jedinici, u visini od 40% od punog iznosa nagrade poslanika. Na osnovu člana 247. stav 2. Poslovnika Narodne skupštine, predložio je da se ova odluka objavi u „Službenom glasniku Republike Srbije“.

U diskusiji su učestvovali: dr Aleksandar Martinović, Goran Ćirić, Milorad Mirčić i dr Ana Stevanović.

Goran Ćirić je podržao donošenje predložene odluke. Postavio je pitanje zbog čega se čekalo sa njenim donošenjem, imajući u vidu da Savet radi već pet godina bez ikakve nadoknade dok drugi saveti uveliko ostvaruju naknadu za svoj rad, kao i pitanje da li će trenutni članovi Saveta dobiti naknadu, imajući u vidu da im uskoro ističe mandat.

Milorad Mirčić je istakao da se neće izjašnjavati po ovom pitanju, ali da je evidentno da su članovi ovog saveta bili uskraćeni za nadoknadu, dok su je članovi drugih saveta primali.

dr Ana Stevanović je postavila pitanje koji je kriterijum bio odlučujući da se dostavljenim aktom predlože navedeni iznosi naknada za članove Saveta i predsednika Saveta, imajući u vidu dopis Ministarstva kulture i informisanja o visinama planiranih i obezbeđenih sredstava, i kako značaj i nadležnosti ovog saveta mogu uticati na visinu predložene naknade za rad kada je ona ograničena planiranim budžetskim sredstvima.

Predsednik Odbora je u vezi sa postavljenim pitanjima pojasnio da je pravni osnov za isplatu naknade za rad utvrđen izmenama Zakona 2016. godine; da je predložio kao kriterijum visinu primanja narodnih poslanika (poslanički dodatak) i da se rukovodio visinom planiranih sredstava budžetom u te svrhe.

Odbor je, na predlog predsednika, jednoglasno doneo Odluku o visini naknade za rad u Nacionalnom savetu za članove Saveta i predsednika Saveta, u predloženom tekstu.

Sednica je završena u 11,55 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović